husapotek
Husapotek, den samling af lægemidler, som en familie eller en husholdning normalt er forsynet med, og som typisk vil omfatte håndkøbslægemidler til behandling af skavanker, der opstår i dagligdagen, lægeordinerede præparater til akutte eller kroniske lidelser samt præparater til brug på rejser.
Ved rejser i troperne er der behov for at medtage præparater til behandling af bl.a. maveinfektioner (fx midler med stoppende virkning) og lægemidler til forebyggelse af malaria m.m. Mange rejsende medbringer desuden injektionssprøjter og kanyler for at udelukke smitte med hiv, hvis de får behov for injektionsmedicin.